Inhegtenisname verwelkom ná aanvalle op polisieDie stad Kaapstad het Maandag die inhegtenisname van ŉ verdagte wat glo ŉ verkeerspolisiebeampte geskiet het, verwelkom. JP Smith, burgemeesterskomiteelid van veiligheid en sekuriteit, het in ŉ verklaring gesê die 41-jarige verdagte is Donderdag in Mitchellsplein aangekeer. Die polisie het beslag gelê op ŉ vuurwapen. “Die verdagte word daarvan verdink dat hy in Maart die beampte buite sy huis in Rocklands geskiet en gewond het,” het Smith gesê. “Die inhegtenisname is ŉ positiewe verwikkeling en dit is die eerste deurbraak in ŉ reeks aanvalle op die stad se wetstoepassers vanjaar.” Smith het al die rolspelers vir die deurbraak bedank. “Ons sal die saak noukeurig volg en die vervolgingsgesag bystaan om ŉ skuldigbevinding te verseker.”